钦定古今图书集成/理学汇编/学行典/第236卷 > 刁双
## 钦定古今图书集成/理学汇编/学行典/第236卷 > 刁双

按《魏书刁雍传》：“雍族孙双，字子山，高祖薮，晋齐郡太
守。薮因晋乱居青州之乐安。父道覆，皇兴初，除平原
太守，至双始还本乡。双少好学，兼涉文史，雅为中山
王英所知赏，拜西河太守。正光初，中山王熙之诛也，
熙弟略投命于双，双护之周年。时购略甚切，略乃谓
双曰：‘我兄弟屠灭已尽，唯我一身，漏刃相托。卿虽厚
恩，久见容蔽，但事留变生，终恐难保。脱万一发觉，我
死分也，无事相累。卿若送吾出境，便是再生之惠；如
其不尔，辄欲自裁’。”双曰：“人生会有一死，死所难遇耳。
今遭知己，视死如归，愿不以为虑。”略后苦求南转，双
乃遣从子昌送达江左。灵太后返政，知略因双获免，
征拜光禄大夫。时略姊饶安公主，刁宣妻也。频诉灵
太后，乞征略还。朝廷乃以徐州所获俘江革、祖暅二
人易之，以双与略有旧，乃令至境迎接。略。肃宗末，除
西兖州刺史。时贼盗蜂起，州人张桃弓等招聚亡命，
公行劫掠。双至境，先遣使谕桃弓，陈示祸福。桃弓即
随使归罪，双舍而不问。后有盗发之处，令桃弓追捕，
咸悉擒获。于是州境清肃。庄帝初，行济州刺史，以功
封曲城乡男。出帝初，迁骠骑大将军、左光禄大夫。兴
和三年卒。赠车骑大将军、仪同三司、齐州刺史，谥曰
清穆。